EL Επίσημη Εφημερίδα της Ευρωπαϊκής Ένωσης C 32/14

Αίτηση για την έκδοση προδικαστικής αποφάσεως, την οποία υπέβαλε το Tribunal Administrativo e Fiscal do Porto (Πορτογαλία) στις 22 Νοεμβρίου 2011 — Grande Área Metropolitana do Porto (GAMP) κατά Ministério da Agricultura, do Mar, do Ambiente e do Ordenamento do Território κ.λπ.

(Υπόθεση C-579/11)

2012/C 32/26

Γλώσσα διαδικασίας: η πορτογαλική

Αιτούν δικαστήριο

Tribunal Administrativo e Fiscal do Porto

Διάδικοι στην υπόθεση της κύριας δίκης

Προσφεύγουσα: Grande Área Metropolitana do Porto (GAMP)

Καθών: Ministério da Agricultura, do Mar, do Ambiente e do Ordenamento do Território, Comissão Diretiva do Programa Operacional Potencial Humano, Ministério do Trabalho e da Solidariedade Social

Λοιποί διάδικοι: Sindicato dos Quadros Técnicos do Estado, Ministério da Saúde, Instituto do Desporto de Portugal (IP)

Προδικαστικά ερωτήματα

1) Έχει το κοινοτικό δίκαιο, και ειδικότερα οι διατάξεις των άρθρων 5 έως 8, 22, 32, 34, 35 και 56 του κανονισμού (ΕΚ) 1083/2006 (1) του Συμβουλίου, της 11ης Ιουλίου 2006, και των άρθρων 174, 175 και 176 της Συνθήκης για τη Λειτουργία της Ευρωπαϊκής Ένωσης, την έννοια ότι δεν επιδέχεται εξαιρέσεις από την αρχή της εδαφικής επιλεξιμότητας των δαπανών, ότι δηλαδή οι δαπάνες για πράξεις συγχρηματοδοτούμενες από τα Διαρθρωτικά Ταμεία και από το Ταμείο Συνοχής είναι επιλέξιμες για τα Επιχειρησιακά Προγράμματα μόνον αν πραγματοποιούνται στις περιφέρειες NUTS II που εμπίπτουν σε καθένα από τα Επιχειρησιακά αυτά Προγράμματα;

2) Ειδικότερα, έχουν οι προπαρατεθείσες διατάξεις την έννοια ότι δεν επιτρέπουν στις εθνικές αρχές να θεσπίζουν κανόνες που, κατ' εξαίρεση από την αρχή της εδαφικότητας των δαπανών, να επιτρέπουν επενδύσεις, μη κείμενες στις περιφέρειες NUTS II εμπίπτουσες στα Επιχειρησιακά προγράμματα που ειδικώς αποσκοπούν στον Στόχο «Σύγκλιση» ή των οποίων ο αποδέκτης οργανισμός δεν κείται στις εν λόγω περιφέρειες, να θεωρούνται επιλέξιμες βάσει τέτοιων Επιχειρησιακών Προγραμμάτων;

3) Ή μήπως, αντιθέτως, το κοινοτικό δίκαιο, και ειδικότερα οι διατάξεις των άρθρων 5 έως 8, 22, 32, 34, 35 και 56 του κανονισμού (ΕΚ) 1083/2006 του Συμβουλίου, της 11ης Ιουλίου 2006, και των άρθρων 174, 175 και 176 της Συνθήκης για τη Λειτουργία της Ευρωπαϊκής Ένωσης, έχει την έννοια ότι δεν εμποδίζει την ύπαρξη εξαιρέσεων από την αρχή της εδαφικής επιλεξιμότητας των δαπανών, αλλά επιτρέπει στις εθνικές αρχές να θεσπίζουν κανόνες επιτρέποντες δαπάνες για πράξεις συγχρηματοδοτούμενες από τα Διαρθρωτικά Ταμεία και από το Ταμείο Συνοχής να θεωρούνται επιλέξιμες για τα Επιχειρησιακά Προγράμματα μόνον αν πραγματοποιούνται στις NUTS II που εμπίπτουν σε καθένα από τα Επιχειρησιακά αυτά Προγράμματα, έστω και αν δεν πραγματοποιούνται στις NUTS II που εμπίπτουν σε καθένα από τα Επιχειρησιακά Προγράμματα, ιδίως όταν πρόκειται για δαπάνες/πράξεις με σημαντικό δευτερογενή αντίκτυπο («spill-over effect»), και που δικαιολογούνται, επομένως, με βάση τη φύση των πράξεων και το πολλαπλασιαστικό αποτέλεσμα που παράγουν σε περιφέρειες διαφορετικές από εκείνες στις οποίες πραγματοποιείται η επένδυση;

4) Ειδικότερα, δεν εμποδίζουν οι διατάξεις αυτές τις εθνικές αρχές να θεσπίζουν κανόνες που να επιτρέπουν να θεωρούνται επιλέξιμες στο πλαίσιο Επιχειρησιακών Προγραμμάτων αποσκοπούντων στον Στόχο “Σύγκλιση” επενδύσεις, ο αποδέκτης οργανισμός των οποίων δεν κείται σε περιφέρειες NUTS II εμπίπτουσες στον εν λόγο Στόχο “Σύγκλιση”, ιδίως όταν πρόκειται για επενδύσεις/πράξεις με σημαντικό δευτερογενή αντίκτυπο («spill-over effect»), και που δικαιολογούνται, επομένως, με βάση τη φύση των πράξεων και το πολλαπλασιαστικό αποτέλεσμα που παράγουν σε περιφέρειες διαφορετικές από εκείνες στις οποίες πραγματοποιείται η επένδυση;

(1) Κανονισμός (ΕΚ) 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) 1260/1999 (ΕΕ 2006, L 210, σ. 25).